b'\n_START_ARTICLE_\nMedusa\n_START_PARAGRAPH_\nMedusa var en af gorgonerne i den gr\xc3\xa6ske mytologi. Hendes hoved endte p\xc3\xa5 den gr\xc3\xa6ske gudinde Athenes skjold. Mange kender figuren p\xc3\xa5 hendes h\xc3\xa5r, der best\xc3\xa5r af slanger._NEWLINE_Medusa var datter af Phorkys og Ketos. Derudover havde hun to s\xc3\xb8stre, men hun var den eneste d\xc3\xb8delige af de tre gorgoner._NEWLINE_Tidlige fortolkninger af myten beskrev medusa og hendes s\xc3\xb8stre som v\xc3\xa6rende f\xc3\xb8dt som uhyrer. I en senere version af myten beskrives Medusa dog som en k\xc3\xb8n ung pige, men da Poseidon voldtog hende i Athenes tempel, blev gudinden s\xc3\xa5 vred, at hun forvandlede den mishandlede pige til et uhyre med slangeh\xc3\xa5r. _NEWLINE_Medusa blev dr\xc3\xa6bt af den ber\xc3\xb8mte gr\xc3\xa6ske sagnhelt Perseus. Perseus havde l\xc3\xa5nt en d\xc3\xb8lgehjelm af guden Hades. N\xc3\xa5r han tog den p\xc3\xa5, blev han usynlig. Desuden l\xc3\xa5nte han gudinden Pallas Athenes blanke skjold. Derefter red han til verdens ende og fandt Medusa. Hun kunne ikke se ham, fordi han var usynlig, men hun kunne h\xc3\xb8re, hvor han var. Perseus brugte Pallas Athenes skjold som spejl. P\xc3\xa5 den m\xc3\xa5de kunne han se Medusa uden at blive til sten. Hurtigt trak han sit sv\xc3\xa6rd og huggede hovedet af heksen. Blodet, der v\xc3\xa6ldede frem, blev forvandlet til en snehvid hest med vinger. Det var Pegasus, som Medusa var g\xc3\xa5et svanger med efter Poseidons overfald. Perseus satte Medusas hoved fast til sit b\xc3\xa6lte, og brugte det til at frelse Andromeda fra havuhyret Ketos \xe2\x80\x93 Medusas egen far. Orfikerne s\xc3\xa5 Medusas hoved i fuldm\xc3\xa5nen. Hun blev en d\xc3\xa6mon, der holder andre d\xc3\xa6moner p\xc3\xa5 afstand.'